2. ปัจจัยความเสี่ยงและการบริหารความเสี่ยง

ภาพรวมของการบริหารจัดการความเสี่ยง

ภาวะเศรษฐกิจของประเทศไทยในช่วงปี 2552-2553
ที่ผ่านมาได้รับผลกระทบจากวิกฤตการเงินโลก ความไม่สงบทางการเมืองอย่างต่อเนื่อง
ทำให้สถาบันการเงินระมัดระวังในการอำนวยสินเชื่อ
และไม่สามารถจัดหาเงินทุนในการดำเนินธุรกิจได้เพียงพอ
ประกอบกับต้นทุนทางการเงินที่สูงขึ้นจนไม่สามารถแข่งขันกับธนาคารพาณิชย์ที่ประกอบธุรกิจเช่าซื้อได้
การประกอบธุรกิจของบริษัท จึงเน้นการควบคุมค่าใช้จ่าย

ต่อมาเมื่อวันที่ 21 กันยายน 2553
ธนาคารอิสลามแห่งประเทศไทยได้เข้ามาเป็นผู้ถือหุ้นใหญ่ของบริษัทในอัตราร้อยละ 49
ของทุนจดทะเบียนชำระแล้ว และได้มีการแต่งตั้งคณะกรรมการบริษัท
ประกอบด้วยคณะกรรมการอิสระ และคณะกรรมการชะรีอะฮ์
เพื่อให้มีความสอดคล้องกับพระราชบัญญัติการจัดตั้งธนาคารอิสลามแห่งประเทศไทย พ.ศ. 2545
ซึ่งมีหน้าที่ให้คำปรึกษาและคำแนะนำเกี่ยวกับการประกอบธุรกิจของบริษัท โดยไม่ขัดต่อหลักชะรีอะฮ์

ตามแนวนโยบายบริหารความเสี่ยงของคณะกรรมการบริษัท ให้ความสำคัญกับการบริหารความเสี่ยง
การควบคุมภายใน และการกำกับดูแลกิจการที่ดี โดยการกำหนดวัตถุประสงค์ เชิงกลยุทธ์
โครงสร้างองค์กร รวมทั้งแนวทางในการบริหารความเสี่ยงขององค์กรไว้อย่างเหมาะสมและชัดเจน
ทั้งนี้
กิจกรรมการบริหารความเสี่ยงทั้งหมดมีวัตถุประสงค์หลักคือการบริหารจัดการความเสี่ยงของทั้งองค์กร
เพื่อทำให้บริษัทสามารถบรรลุวัตถุประสงค์ตามที่กำหนดไว้

นอกจากที่กล่าวคณะกรรมการตรวจสอบ ซึ่งมีหน้าที่กำกับดูแลการปฏิบัติงานของฝ่ายตรวจสอบภายใน
ได้เริ่มใช้ Risk based approach
ในการให้ข้อเสนอแนะแก่ผู้บริหารระดับสูงและฝ่ายงานผู้รับตรวจในเชิงการให้คำปรึกษา

เนื่องจากบริษัทมีผู้ถือหุ้นใหญ่คือธนาคารอิสลามแห่งประเทศไทย
จึงมีการบริหารความเสี่ยงที่สอดคล้องกับแนวทางของธนาคารแห่งประเทศไทย
โดยแบ่งแยกความเสี่ยงออกเป็น ความเสี่ยงด้านกลยุทธ์ ความเสี่ยงด้านเครดิต
ความเสี่ยงด้านตลาด ความเสี่ยงด้านสภาพคล่อง
และความเสี่ยงด้านปฏิบัติการโดยรวมถึงความเสี่ยงด้านชะรีอะฮ์ด้วย

โครงสร้างการบริหารความเสี่ยง

บริษัทได้มีการบริหารความเสี่ยงในเชิงบูรณาการอย่างทั่วถึงทั้งองค์กร
โดยมีการพัฒนาระบบการบริหารความเสี่ยงที่สำคัญ ได้แก่
จัดให้ฝ่ายงานดำเนินการประเมินการควบคุมภายในของตนเอง (Control Self Assessment)
เพื่อการบริหารความเสี่ยง การทบทวนโครงสร้างองค์กรเพื่อให้การดำเนินงานของบริษัทมีระบบ
Check & Balance ที่มีประสิทธิภาพมากยิ่งขึ้น โดยมีสายการบังคับบัญชาที่เป็นอิสระต่อกัน
และการเข้าร่วมเป็นสมาชิกอนุกรรมการด้านความเสี่ยงของสมาคมธุรกิจเช่าซื้อไทย เป็นต้น

บริษัทมีนโยบายการบริหารความเสี่ยงในภาพรวมขององค์กร ความเสี่ยงที่มีนัยสำคัญ
หากพบว่าความเสี่ยงนั้นมีผลกระทบกับวัตถุประสงค์หลักของบริษัท
จะกำหนดให้มีการควบคุมเพื่อให้ความเสี่ยงลดลงในระดับที่ยอมรับได้

คณะกรรมการบริหาร รวมทั้ง คณะกรรมการบริษัท
ได้กำหนดนโยบายบริหารความเสี่ยงของบริษัทให้มีมาตรฐานเดียวกัน รวมถึง
การดูแลความเสี่ยงและระบบควบคุมภายในภาพรวม
โดยคณะกรรมการบริหารภายใต้การแต่งตั้งของคณะกรรมการบริษัท
จะทำหน้าที่ดูแลทั้งความเสี่ยงด้านกลยุทธ์ ความเสี่ยงรวมขององค์กร
และความเสี่ยงระดับรายการของแต่ละประเภทความเสี่ยง สำหรับคณะกรรมการชะรีอะฮ์
ทำหน้าที่เป็นที่ปรึกษาในการบริหารความเสี่ยงด้านชะรีอะฮ์

การดูแลความเสี่ยงเฉพาะตัวในระดับรายการนั้น
จะมีคณะกรรมการและผู้รับมอบอำนาจเฉพาะกิจเป็นผู้ดูแล เช่น
คณะกรรมการสรรหาและพิจารณาค่าตอบแทน คณะกรรมการพิจารณาการลงทุนซื้อบัญชีสินเชื่อ
คณะอนุกรรมการพิจารณาหนี้ที่มีปัญหา คณะอนุกรรมการตรวจสอบข้อเท็จจริง
คณะอนุกรรมการพิจารณาราคาทรัพย์สิน เป็นต้น และทุกฝ่ายงานมีส่วนร่วม

ทั้งนี้
สายงานธุรกิจทุกสายจะเป็นเจ้าของความเสี่ยงและต้องรับผิดชอบต่อการบริหารความเสี่ยงในส่วนของตนภายใต้นโยบายและแนวปฏิบัติที่บริษัทกำหนด
ทั้งนี้ ระบบบริหารความเสี่ยงและการควบคุมภายในทั้งหมดจะถูกตรวจสอบตามแนวความเสี่ยง
(Risk based approach) โดยฝ่ายตรวจสอบภายใน
ซึ่งรายงานตรงต่อคณะกรรมการตรวจสอบของบริษัท
ตามแนวทางการจัดระบบการควบคุมภายในที่กำหนดโดย The Committee of Sponsoring
Organizations of the Treadway Commission (COSO)
รวมถึงการกำหนดองค์ประกอบการบริหารความเสี่ยงองค์กร (Components of Enterprise
Risk Management) เพื่อเป็นการเพิ่มประสิทธิภาพของการบริหารความเสี่ยงรวม

สำหรับการกำกับดูแลฝ่ายตรวจสอบภายในนั้น
คณะกรรมการตรวจสอบได้พิจารณาให้ความเห็นชอบแผนงานตรวจสอบตามแนวทางความเสี่ยง
(Risk based approach) ประจำปีของฝ่ายตรวจสอบภายใน
รับทราบรายงานผลการประเมินระบบการควบคุมภายในประจำปี 2553 ตามแผนงานที่ได้รับอนุมัติไว้
กำกับดูแลการปฏิบัติงานตรวจสอบภายในให้เป็นไปอย่างมีประสิทธิภาพและประสิทธิผลเพียงพอกับระดับความเสี่ยงที่ยอมรับได้
เหมาะสมกับสภาพแวดล้อมที่เปลี่ยนแปลงไป
มีการติดตามให้บริษัทปรับปรุงการดำเนินงานตามข้อเสนอแนะในรายงานผลการประเมินระบบควบคุมภายในในประเด็นที่มีนัยสำคัญสูง
รวมถึง วางแผนปรับปรุงแนวทางการตรวจสอบภายในจากวิธี Operational Audit ไปสู่วิธี
Risk Based Audit
เพื่อให้สามารถให้คำปรึกษาและข้อเสนอแนะแก่ฝ่ายบริหารได้อย่างมีประสิทธิภาพและประสิทธิผลมากขึ้น

ความเสี่ยงด้านต่าง ๆ

1. ความเสี่ยงด้านกลยุทธ์

ความเสี่ยงด้านกลยุทธ์ คือ ความเสี่ยงที่เกิดจาการกำหนดแผนกลยุทธ์
และแผนดำเนินงานและการนำไปปฏิบัติไม่เหมาะสม
หรือไม่สอดคล้องกับปัจจัยภายในและสภาพแวดล้อมภายนอก อันส่งผลกระทบต่อรายได้ หรือ
ความดำรงอยู่ของบริษัท

  แนวทางการบริหารความเสี่ยงด้านกลยุทธ์

1.  มีการกำหนดนโยบาย กลยุทธ์ เป้าหมาย
    โครงสร้างองค์กรที่ชัดเจนและสอดคล้องกับสภาวะปัจจุบัน

บริษัทได้จัดทำแผนธุรกิจ 5 ปี แบบต่อเนื่อง เพื่อเป็นแนวทางในการปฏิบัติงาน
ซึ่งผ่านความเห็นชอบจากคณะกรรมการบริษัทก่อนนำมาปฏิบัติ รวมทั้งมีการกำหนดวิสัยทัศน์ พันธกิจ
ค่านิยมองค์กร เป้าหมาย กลยุทธ์ ตลอดจนงบประมาณ โดยมีการกำหนดหลักเกณฑ์การวัดผลที่ชัดเจน
หากมีปัจจัยจากภายในและภายนอกองค์กรที่มีนัยสำคัญที่มีความเสี่ยงต่อแผนธุรกิจ
ฝ่ายบริหารจะดำเนินการทบทวนแผนและเสนอต่อคณะกรรมการบริษัทเพื่อพิจารณาโดยเร็ว
เพื่อให้แผนธุรกิจที่ใช้มีความสอดคล้องกับสภาวะปัจจุบันทำให้สามารถบรรลุวัตถุประสงค์ตามที่กำหนดไว้

2.  การกำหนดขนาดการให้สินเชื่อ

เพื่อป้องกันการกระจุกตัวของการให้สินเชื่อ บริษัทได้กำหนดกลุ่มลูกค้าเป้าหมายไว้ชัดเจนในสัดส่วน
กลุ่มลูกค้าสถาบัน ร้อยละ 8 กลุ่มธุรกิจขนาดกลาง ร้อยละ 32 และกลุ่มลูกค้ารายย่อย ร้อยละ 60

นอกจากนี้องค์กรยังได้พิจารณาถึงการนำหลักการและแนวทางในการกำกับดูแลกิจการที่ดีมาปรับใช้เพื่อรักษาสิทธิและผลประโยชน์ของผู้มีส่วนได้ส่วนเสีย
(Stakeholders)

2. ความเสี่ยงด้านเครดิต

ความเสี่ยงด้านเครดิต คือ โอกาสหรือความน่าจะเป็นที่คู่สัญญาไม่สามารถปฏิบัติตามภาระที่ตกลงไว้
รวมถึงโอกาสที่คู่ค้าจะถูกปรับลดอันดับความเสี่ยงด้านเครดิต ซึ่งอาจส่งผลกระทบต่อรายได้ของบริษัท

  แนวทางการบริหารความเสี่ยงด้านเครดิต

1.  การบริหารจัดการด้านสินเชื่อ

ในกระบวนการบริหารจัดการด้านสินเชื่อนั้น
บริษัทได้แบ่งแยกฝ่ายงานที่ทำหน้าที่หาลูกค้าและอนุมัติสินเชื่ออย่างชัดเจนและเป็นอิสระต่อกัน ได้แก่
ฝ่ายพัฒนาธุรกิจทำหน้าที่จัดหาลูกค้า
และฝ่ายอนุมัติสินเชื่อทำหน้าที่วิเคราะห์ตรวจสอบความถูกต้องของข้อมูลด้านต่าง ๆ
นอกจากนี้บริษัทมีนโยบายในการดูแลลูกหนี้ตั้งแต่เริ่มสัญญาอย่างใกล้ชิด
รวมถึงการให้คำปรึกษาในกรณีที่ลูกค้าไม่สามารถปฏิบัติได้ตามสัญญาเพื่อป้องกันการเกิดหนี้ที่ไม่ก่อให้เกิดรายได้
ฝ่ายงานที่ทำหน้าที่รับผิดชอบให้การติดตามหนี้โดยตรงพร้อมทั้งมีฝ่ายงานที่ทำหน้าที่ในการติดตามรับรถคืนจากลูกค้า
ได้แก่ ฝ่ายธุรกิจบริหารหนี้สิน 1 และฝ่ายธุรกิจบริหารหนี้สิน 2

ในปี 2553 อัตราส่วนหนี้ที่ไม่ก่อให้เกิดรายได้ต่อสินเชื่อรวมของบริษัทลดลงจากร้อยละ 6.70
คงเหลือร้อยละ 5.17
เนื่องจากสภาพเศรษฐกิจที่ดีขึ้นและการบริหารจัดการด้านสินเชื่ออย่างมีประสิทธิภาพ

บริษัทได้ตั้งสำรองค่าเผื่อหนี้สงสัยจะสูญของสินเชื่อสัญญาเช่าซื้อและสัญญาเช่าการเงินในปี 2553
จำนวนเงิน 124.66 ล้านบาท ซึ่งเป็นไปตามเกณฑ์ที่ได้เปิดเผยไว้ในหมายเหตุประกอบงบการเงิน

2.  การกำหนดกลุ่มลูกค้าและหลักประกัน

บริษัทได้มีการกำหนดกลุ่มลูกค้าเป้าหมายที่ชัดเจนและมีรายได้ที่แน่นอนเพื่อป้องกันการเกิดหนี้ที่ไม่ก่อให้เกิดรายได้ในอนาคต

สำหรับหลักประกันบริษัทมีการกำหนดการจัดกลุ่มรถยนต์ตามยี่ห้อรถยนต์ที่เป็นที่ต้องการของท้องตลาดทำให้หลักประกันมีสภาพคล่องในการจัดจำหน่ายในตลาดรองสูงสามารถจำหน่ายได้ในราคาที่สูงและจำหน่ายได้รวดเร็ว

3.  นโยบายการจัดจำหน่ายทรัพย์สินรอการขาย

เพื่อให้เกิดความโปร่งใสในการจัดจำหน่ายทรัพย์สินรอการขาย บริษัทมีนโยบายในการจำหน่าย
โดยผ่านบริษัทรับจ้างประมูลทำให้เกิดความเป็นธรรมทั้งบริษัทและลูกค้า
โดยมีคณะอนุกรรมการพิจารณาราคาทรัพย์สิน เป็นผู้กำกับดูแล

ทั้งนี้ จากประวัติการยึดและจำหน่ายหลักประกันของการเช่าซื้อรถยนต์
บริษัทสามารถเรียกคืนการชำระเงินจากการจำหน่ายทรัพย์สินได้ในอัตราโดยเฉลี่ยประมาณร้อยละ
80 ถึง 90 ของมูลหนี้คงค้าง ซึ่งจัดเป็นอัตราที่สูง

3. ความเสี่ยงด้านตลาด

ความเสี่ยงด้านตลาด คือ ความเสี่ยงที่เกิดจากการเคลื่อนไหวของอัตรากำไร
อัตราแลกเปลี่ยนเงินตราต่างประเทศ และระดับราคา ที่มีผลกระทบในทางลบต่อรายได้ของบริษัท

  แนวทางการบริหารความเสี่ยงด้านตลาด

1.  ต้นทุนในการดำเนินงาน

การดำเนินธุรกิจก่อนที่ธนาคารอิสลามแห่งประเทศไทยจะเข้ามาร่วมถือหุ้นนั้น
บริษัทมีการให้สินเชื่อด้วยเงินทุนของตนเองและกู้ยืมเงินจากสถาบันการเงินต่าง ๆ
การขยายตลาดจึงมีข้อจำกัด หลังจากธนาคารอิสลามแห่งประเทศไทยเข้ามาเป็นผู้ถือหุ้นใหญ่
และบริษัทสามารถระดมทุนโดยตรงจากธนาคารฯ ได้
ซึ่งจะทำให้ต้นทุนเงินลดลงจากการกู้ยืมเงินจากสถาบันการเงินจึงทำให้บริษัทสามารถขยายปริมาณสินเชื่อและกลุ่มลูกค้าเป้าหมายได้หลากหลายยิ่งขึ้น

บริษัทได้กำหนดนโยบายในการบริหารอัตรากำไรหรือผลตอบแทนโดยกำหนดจากกลุ่มลูกค้าที่ให้ผลตอบแทนระดับต่ำ
ระดับปานกลางและระดับสูงเมื่อเฉลี่ยผลรวมแล้ว

ทั้งนี้ ต้นทุนทางการเงินของบริษัทปี 2553 อยู่ในระดับร้อยละ 8.84
และได้รับผลตอบแทนเฉลี่ยอยู่ระดับร้อยละ 16.77 โดยมีส่วนต่างอัตรากำไร (Net Profit
Margin) อยู่ระดับร้อยละ 7.94 ซึ่งสูงกว่าปี 2552 ส่งผลทำให้อัตรากำไรอยู่ในระดับที่ยอมรับได้
สำหรับลูกค้ารายใหม่จะกำหนดอัตรากำไรเฉลี่ยสูงกว่าอัตราเคลื่อนไหวของต้นทุนเงิน

2.  อัตราแลกเปลี่ยน

แหล่งเงินทุนของบริษัทเกิดจากการระดมทุนจากภายในประเทศจึงทำให้บริษัทไม่มีความเสี่ยงด้านอัตราแลกเปลี่ยนเงินตราต่างประเทศ

3.  ระดับราคา

เพื่อให้เกิดความชัดเจนการกำหนดแนวทางการตลาดบริษัทได้จัดทำคู่มือผลิตภัณฑ์
และคู่มือขายแยกตามผลิตภัณฑ์
ซึ่งในคู่มือจะกล่าวถึงอัตรากำไรที่กำหนดโดยใช้วิธีคิดตามมูลค่าความเสี่ยงของหลักประกัน
(Risk-based pricing method) ประกอบกับกลยุทธ์การตั้งราคาเพื่อการแข่งขัน (Strategic
competitive pricing)
โดยแบ่งเป็นอัตรากำไรสำหรับลูกค้าเช่าซื้อรถยนต์ในกลุ่มที่มีสภาพคล่องสูง (Strategic brand)
และลูกค้าเช่าซื้อรถยนต์ในกลุ่มที่มีสภาพคล่องต่ำ (Standard brand) นอกจากนี้
บริษัทยังมุ่งเน้นการเติบโตด้วยการลงทุนซื้อบัญชีสินเชื่อจากสถาบันการเงินอื่น

ตั้งแต่ไตรมาส 4 ปี 2553 เป็นต้นมาบริษัทได้เปลี่ยนกลยุทธ์จากเชิงรับมาเป็นกลยุทธ์ใน เชิงรุก
เพื่อขยายสินเชื่อ
ส่งผลให้บริษัทมีการขยายตัวของสินเชื่ออย่างต่อเนื่องและมีพันธมิตรทางธุรกิจเพิ่มมากขึ้นซึ่ง ได้แก่
คู่ค้า Dealer รถยนต์ และตัวแทนของบริษัทในนาม “อะมานะฮ์ เอ็กซ์เพรส” (Amanah
Express) เป็นผู้ดำเนินการจัดหาลูกค้าสินเชื่อภายใต้ชื่อและนโยบายการให้สินเชื่อของบริษัท

4. ความเสี่ยงด้านสภาพคล่อง

ความเสี่ยงด้านสภาพคล่อง คือ
ความเสี่ยงที่เกิดจากการที่บริษัทไม่สามารถชำระหนี้สินและภาระผูกพันเมื่อถึงกำหนด
เนื่องจากไม่สามารถเปลี่ยนสินทรัพย์เป็นเงินสดได้ หรือไม่สามารถจัดหาเงินทุนได้เพียงพอ
หรือสามารถหาเงินมาชำระได้แต่ด้วยต้นทุนที่สูงเกินกว่าระดับที่ยอมรับได้
ซึ่งอาจส่งผลกระทบต่อรายได้ของบริษัท

  แนวทางการบริหารความเสี่ยงด้านสภาพคล่อง

การบริหารความเสี่ยงด้านสภาพคล่องอยู่ภายใต้การดูแลของผู้บริหารระดับสูง
โดยหน่วยธุรกิจที่เกี่ยวข้องจะมีหน้าที่รับผิดชอบในการจัดการฐานะสภาพคล่องในแต่ละวัน
ให้สอดคล้องและเป็นไปตามนโยบายบริหารความเสี่ยงของบริษัท รวมถึงตามเกณฑ์ของทางการ
ซึ่งมีแนวทางดังนี้

1.  การชำระหนี้คืน

หลังจากธนาคารอิสลามแห่งประเทศไทยเข้ามาเป็นผู้ถือหุ้นใหญ่
บริษัทมีการเพิ่มทุนและได้ชำระหนี้คืนแก่สถาบันการเงินต่าง ๆ ทั้งหมดและมีเงินทุนเพิ่มขึ้น
ทำให้สภาพคล่องของบริษัทอยู่ในอัตราที่สูงเมื่อเทียบกับปีก่อน
โดยมีอัตราส่วนเงินทุนหมุนเวียนหรืออัตราส่วนสภาพคล่อง (Current ratio) เท่ากับ 37.42
เท่า เทียบกับ 1.72 เท่า ณ วันสิ้นปี 2552 และอัตราส่วนหนี้สินต่อส่วนของผู้ถือหุ้น (Debt to
equity ratio) เท่ากับ 0.02 เท่า เทียบกับ 0.40 เท่า ณ วันสิ้นปี 2552

2.  การบริหารสภาพคล่อง

บริษัทจัดให้มีการวางแผนทางการเงินและมีฝ่ายงานที่รับผิดชอบโดยตรงโดยรายงานฐานะทางการเงินให้ผู้บริหารระดับสูงทราบทุกวัน
พร้อมทั้งมีการวางแผนการบริหารเงินในระยะสั้นและระยะยาว ให้สอดคล้องกับแหล่งเงินทุน

สำหรับเงินที่ได้รับชำระค่างวดคืนจากลูกค้าเมื่อเทียบกับค่าใช้จ่ายในแต่ละเดือนบริษัทสามารถมีเงินทุนหมุนเวียนเพียงพอกับค่าใช้จ่ายที่เกิดขึ้น
โดยปี 2553 บริษัทมีกระแสเงินสดรับจากการรับชำระจำนวน 765.53 ล้านบาท
และกระแสเงินสดจ่ายจำนวน 579.24 ล้านบาท

นอกจากนี้บริษัทยังมีผู้ถือหุ้นใหญ่เป็นสถาบันการเงินทำให้ได้รับการสนับสนุนอย่างต่อเนื่อง
และเพื่อเป็นการเสริมสภาพคล่องในอนาคตบริษัทมีแผนการระดมทุนโดยการออกพันธบัตรที่สอดคล้องตามหลักชะรีอะฮ์อีกด้วย

ดังนั้นในปัจจุบันและในอนาคตบริษัทจึงมีการวางแผนการบริหารสภาพคล่องไว้อย่างรัดกุมและมีประสิทธิภาพ

5. ความเสี่ยงด้านการปฎิบัติการ

ความเสี่ยงด้านการปฏิบัติการ หมายถึง
ความเสี่ยงที่จะเกิดความเสียหายอันเนื่องมาจากการขาดการกำกับดูแลกิจการที่ดีหรือขาดธรรมาภิบาลในองค์กร
และการขาดการควบคุมที่ดี โดยอาจเกี่ยวข้องกับกระบวนการปฏิบัติงานภายใน คน ระบบงาน
หรือเหตุการณ์ภายนอกและส่งผลกระทบต่อรายได้ของบริษัท

เนื่องจากบริษัทมีผู้ถือหุ้นใหญ่คือธนาคารอิสลามแห่งประเทศไทย
จึงทำให้บริษัทเกิดความเสี่ยงด้านชะรีอะฮ์
ซึ่งการทำธุรกิจอาจไม่สอดคล้องกับพระราชบัญญัติธนาคารอิสลามแห่งประเทศไทย พ.ศ. 2545

  แนวทางการบริหารความเสี่ยงด้านการปฏิบัติการ

1.  การกำหนดระเบียบ วิธีปฏิบัติที่ชัดเจนและเป็นปัจจุบัน

ทบทวนอำนาจการอนุมัติสินเชื่อและการกระจายอำนาจเพื่อให้สอดคล้องกับสภาวะปัจจุบันโดยได้รับความเห็นชอบจากคณะกรรมการบริษัทก่อนประกาศใช้

จัดทำคู่มือมาตรฐานการอำนวยสินเชื่อ คู่มือผลิตภัณฑ์เช่าซื้อรถยนต์ คู่มือการขายผลิตภัณฑ์
และคู่มือการปฏิบัติงานของทุกฝ่ายงาน
เพื่อใช้เป็นแนวทางการปฏิบัติและกระบวนการทำงานไว้อย่างชัดเจน
ทำให้บุคลากรสามารถทำงานทดแทนกันได้ภายในฝ่ายงาน
และฝ่ายงานมีการประเมินความเสี่ยงในแต่ละกระบวนการทำงาน
หากพบความเสี่ยงที่มีนัยสำคัญฝ่ายงานจะดำเนินการประเมินการควบคุมภายในของตนเอง
(Control Self Assessment) เพื่อให้เกิดการควบคุมที่รัดกุมยิ่งขึ้น

2.  การแบ่งแยกหน้าที่และอำนาจอนุมัติ

เพื่อป้องกันผลเสียหายที่เป็นตัวเงิน บริษัทมีการทบทวนโครงสร้างองค์กร
โดยการแบ่งแยกหน้าที่ความรับผิดชอบที่ชัดเจน
มีการสอบทานความถูกต้องจากหัวหน้างานและจากระหว่างฝ่ายงาน
โดยสายการบังคับบัญชาเป็นอิสระต่อกัน เพื่อป้องกันความเสียหายที่อาจเกิดขึ้น เช่น งานด้านตลาด
เป็นอิสระจาก งานด้านอนุมัติสินเชื่อ งานด้านบัญชี เป็นอิสระจาก งานด้านการเงิน เป็นต้น
ทำให้มีระบบ Check & Balance ที่มีประสิทธิภาพมากยิ่งขึ้น

คณะกรรมการบริษัท เป็นผู้วางกรอบและแผนการประเมินและควบคุมความเสี่ยงโดยรวม
เพื่อให้บริษัทปฏิบัติตามกฎระเบียบและข้อบังคับของทางการ
นอกจากนี้ระบบควบคุมภายในและบริหารความเสี่ยงทั้งหมด
ยังถูกตรวจสอบโดยคณะกรรมการตรวจสอบ (Audit Committee)
ซึ่งรายงานตรงต่อคณะกรรมการบริษัท

นอกจากนี้บริษัทยังมีฝ่ายตรวจสอบภายในทำหน้าที่ตรวจสอบการปฏิบัติงานของบริษัทและบริษัทในเครือตามระบบการควบคุมภายในมีการจัดทำแผนงานตรวจสอบประจำปีโดยพิจารณาถึงกระบวนการบริหารความเสี่ยง
(Risk-based Approach)
ซึ่งจะเน้นความเสี่ยงสำคัญต่างที่จะมีผลกระทบต่อการบรรลุวัตถุประสงค์ของบริษัทมาใช้ในการวางแผน
มีการตรวจสอบการปฏิบัติงานตามแนวทางและระเบียบปฏิบัติอย่างสม่ำเสมอทั้งยังประสานงานกับฝ่ายบริหารและฝ่ายงานที่เกี่ยวข้องเพื่อเพิ่มประสิทธิภาพของระบบการตรวจสอบและระบบควบคุมภายในเพื่อให้ครอบคลุมทุกธุรกรรมของบริษัทมีการรายงานผลการตรวจสอบต่อคณะกรรมการตรวจสอบ

  แนวทางการบริหารความเสี่ยงด้านชะรีอะฮ์

1.  บริษัทมีที่ปรึกษาเป็นผู้เชี่ยวชาญด้านชะรีอะฮ์

บริษัทมีคณะกรรมการชะรีอะฮ์ทำหน้าที่ให้คำปรึกษาและคำแนะนำเกี่ยวกับการดำเนินธุรกิจตามหลักชะรีอะฮ์ที่เกี่ยวข้องกับการดำเนินงาน
การพิจารณารูปแบบของการหาผลตอบแทน ให้อยู่บนหลักการของเมตตาธรรมและยุติธรรม

หลักเกณฑ์และเงื่อนไขทุกผลิตภัณฑ์ คู่มือผลิตภัณฑ์สินเชื่อเช่าซื้อตามหลัก อิญาเราะฮ์ วะ อิกตินาอ์
และแบบฟอร์มสัญญาต่าง ๆ เกี่ยวกับธุรกิจเช่าซื้อ
ได้ผ่านความเห็นชอบจากคณะกรรมการชะรีอะฮ์แล้ว
ซึ่งสอดคล้องกับพระราชบัญญัติธนาคารอิสลามแห่งประเทศไทย พ.ศ. 2545

2.  ปรับปรุงระบบงานและผลิตภัณฑ์ตามหลักชะรีอะฮ์

บริษัทได้ปรับปรุงระบบงานสินเชื่อ (Active Hire Purchase (Islamic Version))
และผลิตภัณฑ์ให้ถูกต้องตามหลักชะรีอะฮ์ เช่น การให้บริการทางด้านสินเชื่อเช่าซื้อ (Islamic
Hire Purchase) และการให้บริการสินเชื่อสัญญาเช่าทางการเงิน (Islamic Financial
Lease) เป็นต้น